ભાવનગર અને પાલિતાણામાં હળવા વરસાદી ઝાપટા વરસ્યાં | ભાવનગર અને પાલિતાણામાં હળવા વરસાદી ઝાપટા વરસ્યાં - Divya Bhaskar
ભાવનગર અને પાલિતાણામાં હળવા વરસાદી ઝાપટા વરસ્યાં
વેધર રિપોર્ટર|ભાવનગર | 17 જુલાઇ
ભાવનગરશહેર અને જિલ્લામાં આજે પણ અષાઢી મેઘમહેરની આશા ફળીભૂત થઇ હતી. સમગ્ર જિલ્લામાં માત્ર બે તાલુકામાં આજે હળવા ઝાપટા વરસ્યા હતા. બાકી ભર અષાઢ માસે જિલ્લાના અન્ય વિસ્તારોમાં માત્ર વાદળછાયું વાતાવરણ રહ્યું હતુ.
આજે ભાવનગર શહેરમાં બપોરના સમયે બરાબર વરસાદી માહોલ જામ્યો હતો અને હમણા બારે મેઘ ખાંગા થઇને વરસશે તેવી આશા બંધાણી હતી ત્યાં ટાઢાબોળ પવનના સૂસવાટા ફૂંકાવા લાગતા વરસાદી માહોલ વિખાઇ ગયો હતો જો કે બાદમાં એક હળવું ઝાપટું વરસી જતા શહેરમાં એક મી.મી. વરસાદ નોંધાયો હતો. આવી રીતે પાલિતાણામાં પણ અષાઢી માહોલ જામ્યો હતો પણ અંતે એકાદ હળવું ઝાપટુ વરસતા પ્રજાજનો નિરાશ થયા હતા. જિલ્લાના અન્ય વિસ્તારોમાં આજે મેઘમહેર યથાવત રહ્યો હતો.